पतंजलि योगपीठ से सत्याग्रह फिर शुरू करेंगे बाबा  
इससे पहले इस तरह की खबरें थी कि बाबा रामदेव नोएडा या मुजफ्फरनगर में अपना सत्याग्रह फिर शुरू करेंगे।
राष्ट्रीय राजधानी स्थित रामलीला मैदान पर कड़ी कार्रवाई होने के बाद हरिद्वार पहुंचे योग गुरु बाबा रामदेव ने सोमवार से अपने पतंजलि योगपीठ से ही सत्याग्रह शुरू करने का फैसला किया है।  रामदेव के प्रवक्ता एसके तिजारावाला ने पुष्टि की कि योग गुरु सोमवार सुबह हरिद्वार के निकट पतंजलि योगपीठ से ही अपना सत्याग्रह फिर शुरू करने जा रहे हैं। उन्होंने कहा कि रामदेव ने अपने समर्थकों को चलो पतंजलि का नारा दिया है और देशभर में मौजूद अपने समर्थकों से हरिद्वार में जुटने का आह्वान किया है।  इससे पहले, इस तरह की खबरें थी कि रामदेव नोएडा या मुजफ्फरनगर में अपना सत्याग्रह फिर शुरू करेंगे लेकिन तिजारावाला ने इसका खंडन किया है।  गौरतलब है कि आधी रात को पुलिस की कड़ी कार्रवाई के बाद सुबह हरिद्वार पहुंचे रामदेव दो बार मीडिया से मुखातिब हो चुके हैं और विदेशों में जमा कालेधन को वापस लाने के मुद्दे पर सत्याग्रह जारी रखने का पुरजोर इरादा जता चुके हैं।